God verduidelik nooit nie - www.bybelkennis.co.za
"You will not see anyone who is truly striving after his spiritual advancement who is not given to spiritual reading." – St. Athanasius
God verduidelik nooit wat Hy doen en hoekom Hy dit doen nie. Hy gee nooit vir Job redes vir sy lyding nie.
God het 'n groter doel met Satan se aanslae. Na Job 2 verdwyn Satan heeltemal van die toneel en die boek eindig met 'n gesprek tussen Job en God – nie tussen God en Satan nie. Hierdie gesprek lei tot 'n nuwe, dieper verhouding tussen God en Job: Tot nou toe het ek net gehoor wat mense van U sê, maar nou het ek U self gesien (42:5). Job sien eers later die voordele van teenspoed in sy lewe.
Presies dieselfde gebeur met Josef. Hy het beslis geen voordele gesien toe hy as slaaf na Egipte weggevoer is nie. Tog, toe die droogte kom, kon hy sy familie help. Dit maak nie saak of ons enige voordele in ons swaarkry sien nie – ons word opgeroep om God te vertrou. In sy liefde sal Hy die beste vir ons doen; in sy wysheid weet Hy hoe om die beste vir ons te bewerkstellig. Ons kan nie vir God vra hoekom Hy sekere dinge doen nie? Ons kan nie van God vra om sy optrede te regverdig nie.
Daar is sekere psalms wat begin met 'n "waarom" vraag (Psalm 10, 22, 74). Hierdie waarom hou nie onbeperk aan nie, want hierdie psalms eindig almal met vertroue in God. Hierdie waarom-uitroepe is eintlik 'n natuurlike reaksie op pyn. God antwoord nooit Job se hoekom/waarom vraag nie. Wat Hy wel doen is om vir Job te sê Wie. Job moes hoor Wie in beheer was.
Ons moet leer om God te vertrou as Hy nie ons waarom/hoekom-vrae beantwoord nie – as ons nie verstaan wat Hy besig is om te doen nie. Hy is in beheer.